32004D0069
L 014/21
JURNALUL OFÍCIAL AL UNIUNII EUROPENE
DECIZIA COMISIEI
din 22 decembrie 2003
de adoptare, în temeiul Directivei 92/43/CEE a Consiliului, a listei siturilor de importanță comunitară pentru regiunea biogeografică alpină
[notificată cu numărul C(2003) 4957]
(2004/69/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 92/43/CEE a Consiliului din 21 mai 1992 privind conservarea habitatelor naturale și a speciilor de faună și floră sălbatică (1), în special articolul 4 alineatul (2) paragraful al treilea,
întrucât:
(1)
Regiunea biogeografică alpină menționată la articolul 1 litera (c) punctul (iii) din Directiva 92/43/CEE este compusă din teritoriul comunitar al Alpilor (Austria, Italia, Germania, Franța), al Pirineilor (Franța și Spania), al munților Apenini (Italia) și al munților din nordul Fennoscandiei (Suedia și Finlanda), conform hărții biogeografice aprobate la 23 octombrie 2000 de Comitetul „Habitate” creat în temeiul articolului 20 din respectiva directivă.
(2)
Pentru această regiune, listele de situri propuse ca situri de importanță comunitară în sensul articolului 1 din Directiva 92/43/CEE au fost trimise Comisiei de Austria la 24 octombrie 2003, de Italia la 11 septembrie 2003, de Germania la 7 noiembrie 2003, de Franța la 23 octombrie 2003, de Spania la 7 martie 2002 și 9 iulie 2002, de Finlanda la 9 septembrie 2002 și de Suedia la 3 iulie 2002, în conformitate cu articolul 4 alineatul (1) din directiva menționată.
(3)
Listele de situri propuse au fost însoțite de informații referitoare la fiecare sit, furnizate pe baza formularului stabilit prin Decizia 97/266/CE a Comisiei (2) din 18 decembrie 1996, privind formularul-tip pentru siturile propuse ca situri Natura 2000.
(4)
Aceste informații cuprind cea mai recentă și completă hartă a sitului transmisă de statul membru în cauză, denumirea acestuia, localizarea și domeniul de aplicare, precum și datele care rezultă din aplicarea criteriilor menționate la anexa III la Directiva 92/43/CEE.
(5)
Pe baza proiectului de listă elaborat de Comisie de comun acord cu fiecare dintre statele membre în cauză, care identifică, în plus, situri care găzduiesc tipuri de habitate naturale prioritare sau specii prioritare, este necesar să se adopte lista de situri selectate ca situri de importanță comunitară.
(6)
Cunoștințele privind existența și repartizarea tipurilor de habitate și a speciilor naturale care evoluează în permanență, în special ca urmare a supravegherii prevăzute la articolul 11, evaluarea și selectarea siturilor la nivelul Uniunii Europene au fost efectuate pe baza celor mai bune informații disponibile în prezent.
(7)
În conformitate cu jurisprudența constantă a Curții Europene de Justiție, „pentru a elabora un proiect de listă a siturilor de importanță comunitară, care să poată conduce la constituirea unei rețele ecologice europene coerente de zone speciale de conservare, Comisia trebuie să dispună de un inventar exhaustiv al siturilor care, la nivel național, prezintă un interes ecologic pertinent din punctul de vedere al obiectivului de conservare a habitatelor naturale, precum și a faunei și florei sălbatice, prevăzut de directivă. Numai în acest mod este posibilă realizarea obiectivului prevăzut la articolul 3 alineatul (1) primul paragraf din directivă, de a menține și readuce tipurile de habitate naturale și habitatele speciilor în cauză la o stare de conservare favorabilă, în zona lor naturală de repartizare, care se poate situa de o parte și de alta a uneia sau mai multora dintre frontierele interne ale Comunității”.
(8)
Pe baza informațiilor disponibile și a evaluărilor comune efectuate în cadrul seminariilor biogeografice, pregătite de Centrul tematic european pentru protecția naturii și a biodiversității, și al reuniunilor bilaterale cu statele membre, anumite state membre nu au propus suficiente situri pentru a îndeplini cerințele Directivei 92/43/CEE pentru anumite tipuri de habitate și specii. Prin urmare, pentru tipurile de habitate și speciile prevăzute la anexa 2 la prezenta decizie este imposibil să se concluzioneze că rețeaua este completă. Cu toate acestea, luând în considerare timpul necesar pentru primirea informațiilor și pentru încheierea unui acord cu statele membre, Comisia consideră că ar trebui să adopte o listă inițială de situri, care va trebui completată în conformitate cu dispozițiile articolului 4 din Directiva 92/43/CEE, pentru tipurile de habitate și de specii prevăzute la anexa 2 la prezenta decizie pentru care statele membre indicate nu au propus suficiente situri pentru a îndeplini cerințele Directivei 92/43/CEE.
(9)
Măsurile prevăzute de prezenta decizie sunt conforme cu avizul comitetului instituit prin articolul 20 din Directiva 92/43/CEE,
ADOPTĂ PREZENTA DECIZIE:
Articolul 1
Lista prevăzută la anexa I la prezenta decizie constituie lista inițială a siturilor de importanță comunitară pentru regiunea biogeografică alpină, în conformitate cu articolul 4 alineatul (2) paragraful al treilea din Directiva 92/43/CEE.
Această listă va fi completată pe baza celorlalte propuneri care vor fi prezentate de statele membre în conformitate cu articolul 4 din Directiva 92/43/CEE pentru anumite tipuri de habitate și specii, prevăzute la anexa II la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 22 decembrie 2003.